CELEX: 32022R0699
Language: sk
Date: 2022-05-03 00:00:00
Title: Delegované nariadenie Komisie (EÚ) 2022/699 z 3. mája 2022, ktorým sa mení nariadenie Európskeho parlamentu a Rady (EÚ) 2021/821 vyňatím Ruska ako miesta určenia z rozsahu pôsobnosti všeobecných vývozných povolení Únie

4.5.2022   
               
               
                  SK
               
               
                  Úradný vestník Európskej únie
               
               
                  LI 130/1
               
            
         DELEGOVANÉ NARIADENIE KOMISIE (EÚ) 2022/699
         z 3. mája 2022,
         ktorým sa mení nariadenie Európskeho parlamentu a Rady (EÚ) 2021/821 vyňatím Ruska ako miesta určenia z rozsahu pôsobnosti všeobecných vývozných povolení Únie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/821 z 20. mája 2021, ktorým sa stanovuje režim Únie na kontrolu vývozov, sprostredkovania, technickej pomoci, tranzitu a transferu položiek s dvojakým použitím (1), a najmä na jeho článok 17 ods. 2,
         keďže:
         
                     (1)
                  
                  
                     Vzhľadom na nezákonný útok Ruska na územnú celistvosť, zvrchovanosť a nezávislosť Ukrajiny a s tým súvisiace ohrozenie základných bezpečnostných záujmov Únie sa Únia rozhodla uložiť ďalšie obmedzenia na vývoz tovaru a technológií s dvojakým použitím a na poskytovanie súvisiacich služieb. Nariadením Rady (EÚ) 2022/328 (2) sa ukladajú okrem iného obmedzenia na vývoz tovaru a technológií s dvojakým použitím a na poskytovanie súvisiacich služieb. Nariadením Rady (EÚ) 2022/394 (3) sa ďalej ukladajú obmedzenia na vývoz tovaru a technológií pre námornú plavbu. Nariadením Rady (EÚ) 2022/428 (4) sa ukladajú obmedzenia na vývoz zariadení, technológií a služieb pre ruský energetický priemysel (s výnimkou jadrového priemyslu a odberateľského sektora prepravy energie). Nariadením Rady (EÚ) 2022/576 (5) sa ukladajú ďalšie obmedzenia na vývoz radu pokročilých technológií.
                  
               
                     (2)
                  
                  
                     Nariadením (EÚ) 2021/821 sa zavádza osem všeobecných vývozných povolení Únie na vývoz určitých položiek na určité miesta určenia za konkrétnych podmienok a požiadaviek. V súčasnosti možno pri vývoze do Ruska použiť tri všeobecné vývozné povolenia Únie: EU003 (opätovný vývoz položiek po oprave alebo výmene v EÚ), EU004 (vývoz položiek na veľtrhy alebo výstavy), EU005 (vývoz telekomunikačného vybavenia).
                  
               
                     (3)
                  
                  
                     Vzhľadom na sankcie Únie voči Rusku je vhodné vyňať Rusko zo zoznamu miest určenia pre všeobecné vývozné povolenia Únie č. EU003, EU004 a EU005, aby sa Rusku zabránilo získať prístup ku kritickým technológiám a položkám s dvojakým použitím.
                  
               
                     (4)
                  
                  
                     Nariadenie (EÚ) 2021/821 by sa preto malo zodpovedajúcim spôsobom zmeniť.
                  
               
                     (5)
                  
                  
                     Vzhľadom na priame ohrozenie mieru a bezpečnosti v Európe, ktoré predstavuje daný konflikt, existujú vážne a naliehavé dôvody na vyňatie Ruska z rozsahu pôsobnosti všeobecných vývozných povolení Únie č. EU003, EU004 a EU005. Z tohto dôvodu by sa mal použiť postup pre naliehavé prípady stanovený v článku 19 ods. 1 nariadenia (EÚ) 2021/821 a tento delegovaný akt by mal nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            Príloha II k nariadeniu (EÚ) 2021/821 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. mája 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 206, 11.6.2021, s. 1.
         
            (2)  Nariadenie Rady (EÚ) 2022/328 z 25. februára 2022, ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 49, 25.2.2022, s. 1).
         
            (3)  Nariadenie Rady (EÚ) 2022/394 z 9. marca 2022, ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 81, 9.3.2022, s. 1).
         
            (4)  Nariadenie Rady (EÚ) 2022/428 z 15. marca 2022, ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 87 I, 15.3.2022, s. 13).
         
            (5)  Nariadenie Rady (EÚ) 2022/576 z 8. apríla 2022, ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 111, 8.4.2022, s. 1).
      
      
         
            PRÍLOHA
            Príloha II sa mení takto:
            
                        1.
                     
                     
                        V oddiele C „VÝVOZ PO OPRAVE/VÝMENE“ sa v časti 2 „Miesta určenia“ vypúšťa zarážka týkajúca sa Ruska.
                     
                  
                        2.
                     
                     
                        V oddiele D „DOČASNÝ VÝVOZ NA VÝSTAVBU ALEBO VEĽTRH“ sa v časti 2 „Miesta určenia“ vypúšťa zarážka týkajúca sa Ruska.
                     
                  
                        3.
                     
                     
                        V oddiele E „TELEKOMUNIKÁCIE“ sa v časti 2 „Miesta určenia“ vypúšťa zarážka týkajúca sa Ruska.